2022 8 12
LT
Europos Sąjungos oficialusis leidinys
C 307/25
5.3.
Priežastinis geografinės vietovės ir kurios nors produkto savybės, gero vardo ar kitos ypatybės ryšys Produktą ir geografinę vietovę siejančios savybės yra iš esmės susijusios su nuo senų laikų žinomu geru vardu ir šimtmečiais iš kartos į kartą katalonų duonos kepėjų perduodama nepakitusia gamybos tradicija.
„Pa de Pagès Català“ svarbą liudija tai, kad ji yra nepamainoma katalonų gastronomijos dalis.
Katalonijoje „Pa de Pagès Català“ gamyba rankomis ir kokybė žinoma nuo senų laikų.
Dėl jos kokybės dažnai kildavo nesutarimų.
Pavyzdžiui, moksliniame darbe apie XIV–XVIII a. duonos gamybą, pardavimą ir vartojimą šių laikų Katalonijos miestuose Barselonos universiteto profesorius Antoni Riera nurodo, kad XVIII a. Barselonoje buvo nesutariama dėl mieste atsiradusios kaimiškos kilmės duonos, būtent, pasak A. Riera, iš aplinkinių kaimų atkeliavusios „pa de pagès“.
Miesto kepėjų ir atvykėlių į Katalonijos sostinę nesutarimų priežastis akivaizdi – vartotojai mieliau rinkdavosi „pa de pagès“, nes jos kokybė buvo geresnė, nei Barselonos kepėjų kepamos duonos.
Šį faktą apie Barselonoje pradėtą gaminti iš kitų vietovių kilusią duoną taip pat patvirtina istorikas Jesús Ávila: gyventojai labiau mėgo Valje de Hebron Šv.
Jeronimo vienuolyno vienuolių gamybos duoną.
Be „pa de pagès“, taip pat išpopuliarėjo tokių regionų kaip Valso ir Reuso duona, ilgi prancūziški batonai, taip pat buvo giriamos nedidelės baltos duonos bandelės („llonguets“).
Akivaizdu, kad bent jau nuo XVIII a. istorikai laikė „Pa de Pagès Català“ Katalonijos regionui būdingu išskirtinės kokybės gaminiu.
Kiti duonos gamybos žinovai, gastronomai ar istorikai (F. Tejero, X. Barriga, J. C.
Capel, E. Rosset, P. Roca) savo darbuose dažnai mini „Pa de Pagès Català“ kaip būtent Katalonijos regionui būdingą duoną.
Įdomu pastebėti, kaip anksti ši duona tapo išskirtiniu meno elementu.
Vieną iš seniausių „Pa de Pagès Català“ vaizdinių galima rasti Pia Almoina (Lerida) XIV–XV a. sienų piešiniuose, kuriuose vaizduojamas varguolių stalas su dideliais apvaliais duonos kepalais, kitokiais nei labiau pasiturinčių to meto gyventojų vartojama duona.
Greitai apžvelgiant meno istoriją taip pat būtina paminėti konkrečius meno kūrinius, kuriuose XX a. pradžioje ir viduryje P. Picasso ir S. Dali perteikė tradicinės katalonų duonos formas, taip pat šią duoną vaizduojančius mažiau tarptautiniu mastu žinomų praėjusio amžiaus antrosios pusės dailininkų natiurmortus.
Būtina paminėti, kad remiantis „Pa de Pagès Català“ pavyzdžiu kitas panašias duonos rūšis Balearų salose ar su Katalonija besiribojančiose provincijose (pavyzdžiui, Hueskoje ar Kasteljone) taip pat imta vadinti „pa de pagès“.
Šį faktą pabrėžia mokslininkas, ispanų maisto tradicijų publicistas ir gastronomijos kritikas José Carlos Capel („Duona.
Gamyba, jos būdai, mitai, ritualai ir gastronomija“.
Barselona, Montserrat Mateu, 1991 m.), teigdamas, kad „pa de pagès“ vardu vadinami gaminiai, kurių išvaizda ir skonio savybėmis dažniausiai nesėkmingai bandoma imituoti šią puikią katalonų duoną.
Giliai įsišaknijusios „pa de pagès“ tradicijos pavyzdys yra oficialūs duonos kainų sąrašai, kuriuos Ispanijos provincijos skelbdavo prižiūrint valstybės valdžios institucijoms.
Netgi randama duomenų apie duonos kainų liberalizaciją (1986 m.) keturiose Katalonijos provincijose, taikomą „pa de pagès“, o Balearų salose, kur taip pat parduodama „pa de pagès“ vadinama duona, tokių duomenų nerasta, minimas tik paprastas kvietinių miltų batonas („pan de flama“).
Pastaraisiais metais daugelyje laikraščių bei žurnalų straipsnių liaupsintas šių po visą Kataloniją išsibarsčiusių duonos kepėjų, kurie šeimyninėse kepyklose laikydamiesi šimtametės tradicijos vis dar kepa „Pa de Pagès Català“ kaip vieną iš firminių gaminių, meistriškumas.
Nuoroda į paskelbtą produkto specifikaciją: Kol atliekami specifikacijos pakeitimai, atnaujintas produkto specifikacijos tekstas pateikiamas svetainėje: http://agricultura.
gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igppa-pages-catala-modificacion.pdf.
Kai pakeitimai bus patvirtinti, specifikacijos tekstas bus pateikiamas svetainėje: http:// agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/ plecs-condicions/en-vigor/